Helle Sjelle (KF), 2011-03-17:
Jeg vil gerne starte med at takke Liberal Alliance for at sætte oppositionens 12 minutter på dagsordenen, for det giver os jo endnu en mulighed for at vise, hvordan man rent faktisk kan fremtidssikre Danmark, i modsætning til oppositionen.
Efter at have hørt både beskæftigelses- og skatteministeren samt oppositionens svar på forespørgslen om de 12 minutter står det klart, det står ganske klart, at der er to forskellige opskrifter på, hvordan vi fremtidssikrer vores samfund.
Det er to opskrifter fra to vidt forskellige kogebøger.
S og SF's opskrift hører hjemme i en bog om bluff og tankespind, mens regeringens opskrift står som den første side i opskriftsbogen for et sundt og styrket Danmark.
For at blive helt konkret vil jeg gerne starte med at understrege, at de massive udfordringer, som Danmark står over for, ikke kan løses af 12 minutter.
For det første er effekten slet ikke stor nok, og for det andet er det fuldkommen urealistisk.
Som en af Danmarks mest citerede økonomer og tidligere overvismænd har udtalt, er planen om de 12 minutter først mulig langt ude i fremtiden.
Derfor er det slet ikke nogen ordentlig løsning, vi kan bruge i dag.
Nøglen er derimod en reel styrkelse af arbejdsstyrken.
Det handler om at få flere i arbejde.
Lad mig kort ridse udfordringen op.
Danmark står i fremtiden over for store problemer.
På grund af den demografiske udvikling, hvor der bliver færre erhvervsaktive til at forsørge en voksende gruppe uden for arbejdsmarkedet, er der både behov for at spare offentlige udgifter og øge arbejdsstyrken.
Det er den store udfordring, som vi i dag har hørt to løsningsopskrifter på.
På den ene side har Socialdemokraterne og SF fastholdt deres »En Fair Løsning«, en plan, hvis omdrejningspunkt er, at den med fagbevægelsens hjælp skal tvinge folk til at arbejde i gennemsnit 12 minutter mere om dagen.
Harald Børsting har f.eks. erkendt, at det er begrænset, hvor meget man kan få folk til at arbejde mere, og at budskabet er svært at sælge.
Fagbevægelsen er simpelt hen ved at forlade den synkende skude, og det kan man jo egentlig ikke fortænke dem i.
Efterhånden står det derfor også ganske klart, at »En Fair Løsning« og »Fair Forandring«, og hvad planerne ellers hedder, er langt mere markedsføring end konkret politik.
Forslagene mangler finansiering for adskillige milliarder.
Der er simpelt hen for meget popsmart designerpolitik over planerne, og derfor skaber planerne stadig væk langt flere spørgsmål end svar.
Tankerne om, at oppositionen måske vinder valget, er da også skræmmende.
For den dag, fru Helle Thorning-Schmidt måske sætter sig i ministerbilen, fanger bordet.
Når oppositionen i dag ikke vil eller kan redegøre for et milliardstort underskud i planen, kan man kun frygte for de skjulte bagtanker, som de gemmer på.
Meget tyder på, at oppositionen efter et valg bliver nødt til at kompensere for deres finansieringsproblem ved at brandskatte den danske befolkning og ikke mindst erhvervslivet.
Hvis oppositionen vinder valget, er der i hvert fald en ting, der er sikker, og det er, at det ikke bare bliver dyrt, men meget dyrt.
På den anden side har beskæftigelsesministeren og skatteministeren i dag vist, at vi kan løse problemerne ved at kombinere arbejdsmarkedsreformer med skatteinitiativer.
Det vil skabe en løsning, der med sikkerhed vil virke.
Formålet med regeringens forslag er at styrke arbejdsstyrken.
Det er nemlig veldokumenteret, at når først arbejdsstyrken stiger, vil det på sigt også medføre en større beskæftigelse.
Vi Konservative mener, at reformer er den bedste måde at sikre vores fremtidens Danmark på, og derfor er de politiske initiativer, der skal løse udfordringerne, også den opskrift, som vi Konservative har stået for i mange år.
Lad mig blot nævne et par af de tiltag, som vi allerede har iværksat i den her regerings tid.
Siden 2001 har vi gennemført flere skattereformer, som har øget arbejdsudbuddet og fortsat en fordelingsmæssig sund balance.
Samtidig har vi iværksat en genopretningsplan, som styrker de offentlige finanser med ca. 24 mia. kr.
Det er den samme solide og konkrete opskrift, der skal bruges fremover, og derfor har regeringen jo også fremlagt en SU-reform og en reform af førtidspensionen, men vigtigst, synes jeg, er, at regeringens tilbagetrækningsreform har vist, hvordan vi styrker de offentlige finanser med yderligere nogle milliarder i 2020.
Samlet set vil genopretningsaftalen, SU-reformen, førtidspensionsreformen og tilbagetrækningsreformen betyde, at vi styrker de offentlige finanser med cirka 45 mia. kr. i 2020.
Samtidig forøger reformerne arbejdsudbuddet på længere sigt med knap 100.000 fuldtidspersoner.
Som jeg startede med at sige, kan vi altså vælge mellem to opskrifter.
På den ene side står oppositionens forslag, der har en urealistisk, ufinansieret og ukonkret opskrift, det er en opskrift, hvis hovedingrediens er luftkasteller, der kan springe, så let som fagbevægelsen kan hoppe, og på den anden side står regeringens løsning, som både er en konkret og ansvarlig opskrift, det er en opskrift, der skaber en effekt, som er betydelig større end 12 minutter om dagen.